Diari Oficial de la Generalitat Valenciana


Sumari del DOGV 7846, del 08-08-2016 (2016/6437)

DECRET 96/2016, de 4 d'agost, del Consell, pel qual s'aprova l'Oferta d'Ocupació Pública de 2016 per a l'Administració de la Generalitat.
-----------------------------------------------------------------------------------------------------------------------------------------

### Dades del document

Número de DOGV
:   7846

Data del DOGV
:   08-08-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/6437


Data del document
:   04-08-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * concurs administratiu

DECRET 96/2016, de 4 d'agost, del Consell, pel qual s'aprova l'Oferta d'Ocupació Pública de 2016 per a l'Administració de la Generalitat. [2016/6437]  
Dins del marc legislatiu de l'article 70 del Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic, l'article 46 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, estableix que anualment el Consell determinarà les necessitats de personal amb consignació pressupostària que no puguen ser cobertes amb els efectius existents o estiguen cobertes per personal interí al què es refereix l'article 16.2.a, mitjançant l'aprovació de l'oferta d'ocupació pública, que serà publicada en el Diari Oficial de la Comunitat Valenciana..  
Aquesta previsió ha de matisar-se d'acord amb el que preveuen les lleis de pressupostos, tant de l'Estat com de la Generalitat, per a 2016, que limiten la incorporació de nou personal en relació amb una taxa de reposició d'efectius que es fixa en un màxim del 100% per als sectors funcionals considerats prioritaris, i en un 50% per a la resta de sectors, respectant, en tot cas, les disponibilitats pressupostàries del capítol I del pressupost de despeses. Els criteris per al càlcul de la taxa esmentada són els definits en l'apartat 3 de l'article 21 de la Llei 48/2015, de 29 d'octubre, de Pressupostos Generals de l'Estat, segons el qual no computaran dins del límit màxim de places derivat d'aquesta, aquelles que es convoquen per a la seua provisió mitjançant processos de promoció interna.  
Les mencionades limitacions imposades per les lleis de pressupostos, si bé són menys severes que les dels exercicis pressupostaris anteriors, redunden en la precària situació provocada per diversos anys continuats en els quals la reposició d'efectius en l'Administració de la Generalitat ha sigut mínima. Conscient que aquesta situació de falta d'efectius i temporalitat en l'ocupació afecta greument tant els empleats com la prestació dels serveis públics, la Generalitat té el compromís, manifestat en l'Acord de Legislatura firmat el 9 de juny de 2016 en el si de la Mesa General de Negociació del Personal Funcionari, Estatutari i Laboral de la Generalitat, de publicar durant els anys 2016, 2017, 2018 i 2019 ofertes d'ocupació en tots els seus sectors, i d'incloure en les ofertes esmentades el nombre més gran de llocs de treball que permeta la normativa estatal.  
A fi d'aconseguir el major grau d'eficàcia possible en la prestació dels serveis públics, en la present oferta, igual que es va fer en l'oferta de 2015, es fa ús de la possibilitat que ofereix l'apartat 3 de l'article 32 de la de la Llei 11/2015, de 29 de desembre, de Pressupostos de la Generalitat per a l'exercici 2016, sobre acumulació de les places resultants de l'aplicació de la taxa de reposició corresponent a cada sector o funció en aquells llocs de treball la cobertura dels quals es considere prioritària o que afecten el funcionament dels serveis públics essencials. També, dins de les previsions de la Llei de Pressupostos Generals de l'Estat, s'utilitza la promoció interna, no afectada per la taxa de reposició, com a instrument de planificació i reestructuració dels recursos humans, amb la finalitat d'aconseguir una administració més professionalitzada sense afectar les disponibilitats pressupostàries.  
  
En aplicació del que preveu la disposició addicional segona i en la disposició transitòria cinquena de la Llei 10/2010, de 9 de juliol, de la Generalitat, d'ordenació i gestió de la funció pública valenciana, aquesta oferta preveu la convocatòria de processos de promoció interna específics per a la regularització de la relació jurídica del personal laboral fix que presta serveis en llocs classificats com a funcionarials i que no compleix els requisits per a participar en els processos del règim transitori de funcionarització previst en la disposició transitòria deu de la mateixa llei.  
L'oferta, d'altra banda, compleix amb el que disposa l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, que estableix que en les ofertes d'ocupació pública es reservarà una quota no inferior al 7% de les vacants per a ser cobertes per persones amb diversitat funcional, considerant com a tals les definides en els apartats 1 i 2 de l'article 4 del Reial Decret Legislatiu 1/2013, de 29 de novembre, que va aprovar el text refós de la Llei General de Drets de les Persones amb Discapacitat i de la seua Inclusió Social, de manera que, almenys, s'assolisca el 2% dels efectius totals.  
  
Així mateix, el decret inclou mesures per a garantir que en els processos selectius siga efectiva la igualtat entre dones i homes de conformitat amb el que disposa la Llei Orgànica 3/2007, de 22 de març, per a la igualtat efectiva de dones i homes.  
Aquest decret ha sigut negociat amb les organitzacions sindicals presents en la Mesa Sectorial de Funció Pública, en la reunió de 29 de juliol de 2016, d'acord amb el que estableix l'article 154.2.l de la Llei 10/2010, de 9 de juliol, citada.  
Per tot això, en execució de les atribucions previstes en l'article 8 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, amb l'informe favorable de la Direcció General de Pressupostos, a proposta de la consellera de Justícia, Administració Pública, Reformes Democràtiques i Llibertats Públiques, i amb la deliberació prèvia del Consell, en la reunió del dia 4 d'agost de 2016,  
  
  
  
DECRETE  
  
Article 1. De l'Oferta d'Ocupació Pública  
S'aprova l'Oferta d'Ocupació Pública (OOP) corresponent a 2016, per a l'àmbit de l'administració de la Generalitat i referida exclusivament a llocs de treball la gestió dels quals té atribuïda la Direcció General de Funció Pública de la Conselleria de Justícia, Administració Pública, Reformes Democràtiques i Llibertats Públiques.  
  
Article 2. Contingut de l'Oferta  
1. Aquesta oferta conté places corresponents a llocs de treball que estan dotats pressupostàriament i inclosos en les relacions de llocs de treball aprovades. Els llocs esmentats es troben vacants o es troben exercits de mode interí o temporal, o, en el cas de les places contingudes en l'Annex III, per personal laboral fix.   
2. Les places a què es refereix l'apartat anterior ascendeixen a un total de 863, i són les que s'indiquen en els annexos d'aquest decret, amb especificació del cos o escala, així com del nombre de llocs de l'OOP compresos en cada apartat.   
3. En aquesta OOP s'inclouen 342 places que corresponen al torn lliure (annex I) i 350 a promoció interna (annex II), complint amb el que preveu l'article 119 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, quant a la reserva per a la promoció interna del personal. També s'inclouen 171 places per a torns de promoció interna restringida per al personal laboral fix que complisca els requisits establits en les disposicions addicional segona i transitòria cinquena de la Llei 10/2010, d'ordenació i gestió de la funció pública valenciana (annex III).   
  
4. Les places incloses en els annexos II i III que resulten desertes després del corresponent procés selectiu de promoció interna no podran ser acumulades a convocatòries de torn lliure.  
  
Article 3. Convocatòries  
Els processos selectius derivats d'aquesta OOP han de ser convocats per la Conselleria de Justícia, Administració Pública, Reformes Democràtiques i Llibertats Públiques en el termini màxim d'un any, d'acord amb el que disposa el Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic; la Llei 10/2010, de 9 de juliol, de la Generalitat, d'ordenació i gestió de la funció pública valenciana; i la resta de disposicions que s'apliquen.  
  
Article 4. Promoció interna ordinària  
1. Les convocatòries de promoció interna dels cossos, escales o agrupacions professionals funcionarials, continguts en l'annex II, s'obriran a personal funcionari de carrera de l'Administració de la Generalitat amb els següents tres tipus de procedència, sempre que aquests existiren en relació al cos convocat:  
a) El personal que pertanga a un cos o escala del grup o subgrup immediatament inferior al de les places convocades, i que estiga dins del mateix itinerari professional (promoció interna vertical).  
b) El personal que pertanga a un altre cos o escala del mateix grup o subgrup de classificació professional (promoció interna horitzontal).  
  
c) El personal que pertanga a un cos o escala del grup o subgrup immediatament inferior al de les places convocades, i que no estiga dins del mateix itinerari professional (promoció interna mixta).  
2. Les convocatòries de promoció interna determinaran, en cada cas, de quines proves o de quines matèries quedarà exempt el personal que hi participe a través de cada una d'aquestes modalitats de promoció interna, sempre que es tracte de coneixements que es puguen considerar prou acreditats a través de les proves d'ingrés al cos o escala d'origen.  
  
  
Article 5. Processos de promoció interna específics per a la regularització de la relació jurídica del personal laboral fix  
Les convocatòries dels cossos, escales o agrupacions professionals funcionarials continguts en l'annex III s'obriran a personal laboral fix de l'Administració de la Generalitat que complisca les condicions i requisits establits en la disposició addicional segona o en la disposició transitòria cinquena de la Llei 10/2010, de 9 de juliol, de la Generalitat, d??Ordenació i Gestió de la Funció Pública Valenciana.  
  
Article 6. Reserva per a persones amb diversitat funcional  
1. Es reserva més d'un 7% de la totalitat de les places previstes en aquesta oferta d'ocupació pública per a ser cobertes entre persones amb un grau de discapacitat igual o superior al 33%, sempre que aquesta siga compatible amb l'exercici de les funcions pròpies dels llocs de treball, de conformitat amb l'article 55 de la Llei 10/2010, de 9 de juliol, de la Generalitat, d??Ordenació i Gestió de la Funció Pública Valenciana.  
  
2. La reserva a què es refereix l'apartat anterior es desglossa, d??acord amb el que preveu l??article 59 del Reial Decret Legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, de la manera següent:  
a) Un mínim del 5% dels llocs contemplats es reservaran per a ser coberts per persones amb una diversitat funcional física, sensorial o psíquica.  
b) Un mínim del 2% dels llocs contemplats es reservaran per a ser coberts per persones amb una diversitat funcional que tinga el seu origen en una diversitat funcional intel·lectual.  
  
Article 7. Desenvolupament dels processos selectius per a persones amb diversitat funcional  
1. Les proves selectives destinades a persones amb diversitat funcional tindran idèntic contingut que les establides per a la resta de les persones aspirants, sense perjuí de les adaptacions i els ajustos raonables necessaris de temps i mitjans per a la seua realització, per a assegurar que les persones amb diversitat funcional participen en condicions d'igualtat, a excepció del que disposa l'apartat següent.  
2. Les convocatòries per a l'accés de les persones a què es refereix a l'apartat 2.b de l'article anterior, estaran dirigides especialment a acreditar que les persones aspirants posseeixen els coneixements imprescindibles que els permeten realitzar les tasques pròpies del lloc de treball.  
  
  
Article 8. Mesures per a promoure la igualtat de gènere  
Les convocatòries hauran d'incloure com a criteri de desempat, abans del sorteig o primera lletra del cognom, la resolució en favor del sexe que estiguera infrarepresentat dins del col·lectiu de persones que formen part del cos o escala objecte de la convocatòria.  
  
DISPOSICIONS FINALS  
  
Primera  
Es faculta la consellera de Justícia, Administració Pública, Reformes Democràtiques i Llibertats Públiques perquè dicte totes les disposicions que requerisca el compliment i execució d'aquest decret.  
  
Segona  
Aquest decret tindrà efectes des de l'endemà de la publicació en el Diari Oficial de la Comunitat Valenciana..  
  
València, 4 d'agost de 2016   
  
El president de la Generalitat,  
XIMO PUIG I FERRER  
  
La consellera de Justícia, Administració Pública,   
Reformes Democràtiques i Llibertats Públiques,   
GABRIELA BRAVO SANESTANISLAO